CELEX: 52011PC0607
Language: lt
Date: 2011-10-06
Title: Pasiūlymas EUROPOS PARLAMENTO IR TARYBOS REGLAMENTAS dėl Europos socialinio fondo, kuriuo panaikinamas Reglamentas (EB) Nr. 1081/2006

|
			
		
		
		52011PC0607
		
			Pasiūlymas EUROPOS PARLAMENTO IR TARYBOS REGLAMENTAS dėl Europos socialinio fondo, kuriuo panaikinamas Reglamentas (EB) Nr. 1081/2006 /* KOM/2011/0607 galutinis - 2011/0268 (COD) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO APLINKYBĖS
Nedarbas ir nė kiek nemažėjantis
skurdas verčia imtis veiksmų ES ir nacionaliniu lygmeniu. Šiuo metu
beveik 23 milijonai žmonių neturi darbo, ir apskaičiuota, kad daugiau
kaip 113 milijonų žmonių gyvena ties skurdo ar atskirties riba.
Europos piliečiams didžiausią rūpestį kelia socialinės
ir užimtumo problemos, ir jas sprendžiant iš Sąjungos tikimasi daugiau.
Sąjunga susiduria ir su kitais sunkumais, kaip antai nepakankami
įgūdžiai, prasta aktyvi darbo rinkos politika ir švietimo sistemos,
socialinė tam tikrų visuomenės grupių atskirtis ir menkas
darbo jėgos judumas. Reikia ir politinių iniciatyvų, ir
konkrečių paramos veiksmų.
Daugelis šių problemų tapo dar
opesnės dėl finansų ir ekonomikos krizės, demografinių
ir migracijos tendencijų, greitos technologijų pažangos. Šių
problemų veiksmingai neišsprendus jos bus didelė kliūtis
socialinei sanglaudai ir konkurencingumui. Todėl svarbu, kad kartu su
augimą skatinančiomis investicijomis į infrastruktūrą,
regioniniu konkurencingumu ir verslo plėtote būtų
įgyvendinamos tvarių darbo vietų kūrimo paramos
priemonės, susijusios su darbo rinkos politika, švietimu, mokymu,
socialine įtrauktimi, darbuotojų, įmonių ir
verslininkų gebėjimu prisitaikyti ir administraciniais
gebėjimais.
Europos socialinis fondas (ESF) remia
politikos sritis ir prioritetus, kuriais siekiama visiško užimtumo,
geresnės kokybės darbo ir didesnio produktyvumo, didesnio geografinio
ir profesinio darbuotojų judumo Sąjungoje, geresnių švietimo ir
mokymo sistemų ir skatinama socialinė įtrauktis, taip didinant
ekonominę, socialinę ir teritorinę sanglaudą.
Kadangi ESF turi visiškai atitikti
strategiją „Europa 2020“ ir jos pagrindinius tikslus, jo lėšomis
turėtų būti remiama valstybių narių vykdoma politika,
susijusi su Integruotosiomis gairėmis, patvirtintomis pagal Sutarties 121
straipsnį ir 148 straipsnio 4 dalį, ir Rekomendacijomis dėl
nacionalinių reformų programų. Nustačius mažiausią
ESF, kaip vieno iš struktūrinių fondų, lėšų dalį
ir sumą, bus užtikrinta, kad tiesiogiai Europos piliečiams
skirtų investicijų mastas tinkamai atspindėtų Sąjungos
prioritetus.
ESF nemažai prisidės siekiant ir
kitų svarbių strategijos „Europa 2020“ prioritetų,
susijusių su didesnėmis investicijomis į mokslinius tyrimus ir inovacijas,
geresniu informacinių ir ryšių technologijų prieinamumu ir
naudojimu, didesniu mažųjų ir vidutinių įmonių
konkurencingumu, skatinimu pereiti prie mažo anglies dioksido kiekio
technologijų ekonomikos, saugoti gamtą ir tausiai naudoti išteklius. ESF
savo veiklą derins su naująja integruota Socialinių
pokyčių ir inovacijų programa. Visa tai kartu sudarys
išsamią Europos užimtumo ir socialinės įtraukties
iniciatyvą.
2.           KONSULTACIJŲ SU SUINTERESUOTOSIOMIS
ŠALIMIS IR POVEIKIO VERTINIMŲ REZULTATAI
Rengiant pasiūlymą atsižvelgta į
Penktosios ekonominės, socialinės ir teritorinės sanglaudos
pažangos ataskaitos[1]
viešų konsultacijų rezultatus[2],
ES biudžeto peržiūrą ir pasiūlymus dėl daugiametės
finansinės programos[3].
2010 m. lapkričio 12 d. –
2011 m. sausio 31 d. vyko viešosios konsultacijos dėl Penktosios
sanglaudos ataskaitos išvadų, konsultacijų pabaigoje surengtas
Sanglaudos forumas. Iš viso gauti 444 atsakymai. Tarp atsakiusiųjų
buvo valstybės narės, regionų ir vietos valdžios institucijos,
socialiniai partneriai, Europos idėją skleidžiančios
organizacijos, nevyriausybinės organizacijos, piliečiai ir kiti
suinteresuotieji subjektai. Per viešąsias konsultacijas iškelta
klausimų apie sanglaudos politikos ateitį. Apibendrinti rezultatai
paskelbti 2011 m. gegužės 13 d.[4]
Be to, surengta specialių
konferencijų ir seminarų, kuriuose nagrinėti ESF ateities
klausimai. 2010 m. birželio mėn. surengtoje konferencijoje „ESF ir
strategija „Europa 2020“ dalyvavo daugiau kaip 450 aukšto lygio valdžios institucijų,
socialinių partnerių ir ES, valstybių narių ir
trečiųjų šalių pilietinės visuomenės
atstovų. Dar vienas seminaras dėl ESF ateities, kuriame dalyvavo NVO
ir socialinių partnerių atstovai, surengtas 2010 m. gruodžio
mėn. 
2010 m. spalio 7 d. Europos
Parlamentas patvirtino rezoliuciją dėl sanglaudos politikos ir ESF
ateities[5].
Europos Komisija paprašė Ekonomikos ir socialinių reikalų
komiteto[6]
ir Regionų komiteto[7]
pateikti aiškinamąsias nuomones, ir šios nuomonės buvo pateiktos.
Ekspertų patarimų pateikė ESF
komiteto ad-hoc grupė Europos socialinio fondo ateities klausimais.
Tai neformali valstybių narių ekspertų ir socialinių
partnerių grupė. Nuo 2009 m. gruodžio mėn. iki 2011 m.
kovo mėn. buvo surengti septyni ad hoc grupės susitikimai. Be
to, iš valstybių narių atstovų buvo sudaryta bendriems
rodikliams aptarti skirta darbo grupė. Ši grupė surengė keturis
susitikimus ir parengė dirvą siūlomiems rodikliams. Pats ESF
komitetas nuomones dėl ESF ateities paskelbė 2010 m. birželio
3 d. ir 2011 m. kovo 10 d. posėdžiuose. Atskiras nuomones
2011 m. sausio ir kovo mėn. taip pat paskelbė atitinkamai
Užimtumo komitetas (EMCO) ir Socialinės apsaugos komitetas (SPC).
Rengiantis konsultacijoms remtasi
2000–2006 m. programų ex-post vertinimo ir įvairių
tyrimų rezultatais. Atliktas atskiras ESF reglamento poveikio vertinimas,
patenkantis į trijų poveikio vertinimų paketą, kurį
taip pat sudaro ERPF ir Sanglaudos fondo reglamentų poveikio vertinimai ir
bendrojo reglamento, taikomo ESF, ERPF ir Sanglaudos fondui, poveikio
vertinimas.
ESF reglamento poveikio vertinimas daugiausia
apima reglamento aprėptį ir vieną konkretų paprastinimo
aspektą. Poveikio vertinime taip pat aptartas finansinių
priemonių, kurias gali taikyti Užimtumo, socialinių reikalų ir
įtraukties generalinis direktoratas, konkrečiai ESF, Europos
prisitaikymo prie globalizacijos padarinių fondo, programa PROGRESS, EURES
ir mikrofinansų priemonė PROGRESS, ir jų tarpusavio ryšys ir
papildomumas.
ESF atliekamas vaidmuo visuotinai palaikomas.
Manoma, kad papildoma Europos socialinio fondo europinė nauda
didžiulė – valstybėms narėms ir regionams suteikiama
galimybė įgyvendinti svarbiausius Europos prioritetus tam gaunant
Europos finansavimą. Jis laikomas esminiu elementu sprendžiant pagrindines
Europos piliečiams kylančias problemas ir siekiant strategijoje
„Europa 2020“ nustatytų tikslų. Plačiai pripažįstama, kad
būtina išankstinė veiksmingos paramos sąlyga – dėmesio
sutelkimas į pagrindines problemas ir Tarybos rekomendacijas. Taip pat
manoma, kad svarbu imtis veiksmų ir supaprastinti paramos teikimą ir
sumažinti susijusius audito reikalavimus, ypač smulkesniems paramos
gavėjams.
3.           TEISINIAI PASIŪLYMO ASPEKTAI
Europos socialinis fondas (ESF) įsteigtas
pagal Sutarties dėl Europos Sąjungos veikimo 162 straipsnį.
Laikas peržiūrėti ES finansavimą sanglaudai skatinti nustatytas
atsižvelgiant į pasiūlymą dėl naujos daugiametės
finansinės programos, kaip nurodyta Komisijos darbo programoje.
Šis pasiūlymas dėl reglamento
pagrįstas SESV 164 straipsniu. Tarybos reglamente (ES) Nr. [...] nustatomas
pagrindas struktūrinių fondų ir Sanglaudos fondo veiksmams ir
pirmiausia išdėstomi teminiai tikslai, programavimo, stebėsenos,
vertinimo, valdymo ir kontrolės principai ir taisyklės.
Taigi šiame reglamento pasiūlyme
apibrėžiama ESF misija ir aprėptis, taip pat nustatomos susijusios
prioritetinės investicijų sritys pagal teminius tikslus ir
konkrečios nuostatos dėl ESF lėšomis bendrai finansuojamų
veiksmų programų.
ESF veiks pagal SESV 174 straipsnį, kuriame
Europos Sąjunga raginama imtis veiksmų, stiprinančių jos
ekonominę, socialinę ir teritorinę sanglaudą ir
skatinančių visokeriopą darnią plėtrą, mažinant
regionų plėtros lygio skirtumus ir skatinant nepalankiausias
sąlygas turinčių regionų vystymąsi.
Kaip pabrėžta ES biudžeto
peržiūroje, „ES biudžetas turėtų būti naudojamas finansuoti
ES viešosioms gėrybėms, veiklai, kurios valstybės narės ir
regionai patys finansuoti negali arba kur juo užtikrinami geresni rezultatai“[8]. Šiame pasiūlyme
atsižvelgta į subsidiarumo principą, kadangi ESF uždaviniai yra
nustatyti Sutartyje, o politika įgyvendinama laikantis pasidalijamojo
valdymo principo ir atsižvelgiant į valstybių narių ir
regionų institucijų kompetenciją.
4.           POVEIKIS BIUDŽETUI
Komisijos pasiūlyme dėl
daugiametės finansinės programos yra pasiūlymas dėl
376 mlrd. EUR sanglaudos politikai 2014–2020 m.
 Siūlomas 2014–2020 m. biudžetas || mlrd. EUR || Mažiausia procentinė ESF dalis || Atitinkama mažiausia ESF suma, mlrd. EUR 
 Mažiau išsivystę regionai Pereinamojo laikotarpio regionai Labiau išsivystę regionai Teritorinis bendradarbiavimas Sanglaudos fondas Papildomi asignavimai atokiausiems ir menkai apgyvendintiems regionams || 162,6 38,9 53,1 11,7 68,7 0,926 || 25 % 40 % 52 % - - - || 40,7 15,6 27,6 - - -   
 Europos infrastruktūros tinklų priemonė transportui, energetikai ir IRT || 40 mlrd. EUR (papildomų 10 mlrd. EUR rezervuota Sanglaudos fonde) || - ||   
*Visi skaičiai
pateikti pastoviosiomis 2011 m. kainomis.
Kad fondai labiau prisidėtų siekiant
pagrindinių strategijos „Europa 2020“ tikslų, šiame pasiūlyme
nustatyta mažiausia ESF procentinė dalis kiekvienai regionų,
apibrėžtų bendrajame reglamente, kategorijai. Tai reiškia, kad
mažiausia bendra ESF procentinė dalis yra 25 proc. sanglaudos
politikai skiriamo biudžeto (išskyrus Europos infrastruktūros tinklų
priemonei skirtas sumas), kitaip tariant, 84 mlrd. EUR. Nurodyta mažiausia
ESF procentinė dalis apima būsimo Komisijos pasiūlymo dėl
paramos skurstantiesiems maisto produktais biudžetą (2,5 mlrd. EUR).
5.           REGLAMENTO
TURINIO SANTRAUKA
Kalbant apie aprėptį,
2014–2020 m. ESF reglamento projekte siūloma ESF lėšas visoje
Europos Sąjungoje skirti keturiems teminiams tikslams: i) užimtumo ir
darbo jėgos judumo skatinimui; ii) investicijoms į švietimą,
įgūdžius ir mokymąsi visą gyvenimą; iii)
socialinės įtraukties skatinimui ir kovai su skurdu; iv) geresniems
instituciniams gebėjimams ir veiksmingam viešajam administravimui. Pagal
kiekvieną teminį tikslą nustatomos intervencinių
priemonių kategorijos arba intervenciniai prioritetai. Be to, ESF
turėtų padėti siekti ir kitų teminių tikslų,
kuriais siekiama remti perėjimą prie mažo anglies dioksido kiekio
technologijų, atsparios klimato kaitos poveikiui ir tausiai išteklius
naudojančios ekonomikos, padidinti informacinių ir ryšių
technologijų naudojimą, skatinti mokslinius tyrimus, technologijų
plėtrą ir inovacijas, stiprinti mažųjų ir vidutinių
įmonių konkurencingumą.
Siekiant užtikrinti pakankamą ir
įrodomą poveikį, finansavimas turi būti koncentruotas.
Koncentruotam finansavimui užtikrinti siūloma:
–                        
paramą administraciniams gebėjimams stiprinti
skirti tik valstybėms narėms, kuriose yra mažiau
išsivysčiusių regionų arba finansavimo iš Sanglaudos fondo
reikalavimus atitinkančių regionų;
–                        
bent 20 proc. ESF skiriamos sumos skirti
socialinės įtraukties skatinimui ir kovai su skurdu;
–                        
finansavimas pagal veiksmų programas turi
būti sutelktai skiriamas ribotam skaičiui investicinių
prioritetų.
Be to, reglamento projekte paaiškinamas ir
padidinamas ESF įnašas vykdant Sąjungos įsipareigojimą
panaikinti moterų ir vyrų nelygybę bei užkirsti kelią
diskriminacijai. Valstybės narės turi derinti griežtą
lyčių aspekto integravimo strategiją ir konkrečius
lyčių lygybės ir nediskriminavimo skatinimo veiksmus.
Taip pat reglamento projektu siekiama
stiprinti socialines inovacijas ir tarptautinį bendradarbiavimą ESF
paramos srityje: to paskata turėtų būti didesnė bendro
finansavimo norma prioritetinėms kryptims, susijusioms su
socialinėmis inovacijomis ir tarptautiniu bendradarbiavimu, konkreti
programavimo ir stebėsenos tvarka ir Komisijai skirtas svarbesnis vaidmuo
keičiantis gerąja patirtimi ir ją skleidžiant, bendri veiksmai
ir visos Sąjungos rezultatai.
Kalbant apie stebėsenos ir vertinimo
sistemas, reglamento projekte siūloma nustatyti būtiniausius
kokybės standartus ir pradėti taikyti privalomus bendrus rodiklius.
Tai turėtų užtikrinti, kad vykdant stebėseną būtų
gaunami išsamūs ir patikimi duomenys, kuriuos galima lengvai susumuoti ES
lygmeniu, ir kad vertinant didelis dėmesys būtų skiriamas ESF
paramos veiksmingumo ir poveikio vertinimui.
Reglamento projekte daug reikšmės
teikiama socialinių partnerių ir nevyriausybinių
organizacijų dalyvavimui planuojant ir įgyvendinant ESF prioritetus
ir veiksmus. Taigi, reglamento projekte raginama mažiau išsivysčiusiems
regionams ir šalims skirti tinkamą ESF išteklių sumą socialinių
partnerių ir nevyriausybinių organizacijų gebėjimų
didinimo veiksmams. Taip pat atsižvelgiant į svarbų socialinių
partnerių vaidmenį turėtų būti remiami jų vykdomi
bendri veiksmai užimtumo, švietimo ir socialinės įtraukties srityje. 
Siekiant atsižvelgti į skirtingą ESF
veiksmų pobūdį bei įvairius, palyginti su kitais fondais,
paramos gavėjus, reglamento projekte taip pat pateikiamas ribotas
konkrečių tinkamumo finansuoti taisyklių skaičius, idant ESF
parama būtų lengviau skiriama mažesniems paramos gavėjams ar
veiksmams. Kad šis supaprastinimas tikrai būtų naudingas paramos
gavėjams, reglamento projekte siūloma supaprastintą
sąnaudų apskaitą leisti vesti dažniau, o mažesnių
veiksmų atveju ją padaryti privaloma. Tokiomis nuostatomis bus
sumažinta paramos gavėjams ir vadovaujančiosioms institucijoms
tenkanti administracinė našta, labiau orientuojamasi į ESF rezultatus
ir prisidėta mažinant klaidų skaičių.
Galiausiai, nustatomos konkrečios su
finansinėmis priemonėmis susijusios nuostatos, kuriomis valstybės
narės ir regionai skatinami prisidėti prie ESF paramos ir taip
padidinti jo pajėgumą finansuoti užimtumui, švietimui ir socialinei
įtraukčiai palankius veiksmus.
2011/0268 (COD)
Pasiūlymas
EUROPOS PARLAMENTO IR TARYBOS REGLAMENTAS
dėl Europos socialinio fondo, kuriuo
panaikinamas Reglamentas (EB) Nr. 1081/2006
EUROPOS PARLAMENTAS IR EUROPOS
SĄJUNGOS TARYBA,
atsižvelgdami į Sutartį dėl
Europos Sąjungos veikimo, ypač į jos 164 straipsnį,
atsižvelgdami į Europos Komisijos
pasiūlymą[9],
perdavę įstatymo galią
turinčio teisės akto projektą nacionaliniams parlamentams,
atsižvelgdami į Europos ekonomikos ir
socialinių reikalų komiteto nuomonę[10],
atsižvelgdami į Regionų komiteto
nuomonę[11],
laikydamiesi įprastos
teisėkūros procedūros,
kadangi:
(1)              
Reglamente (ES) Nr. [...] nustatomas Europos
socialinio fondo (ESF), Europos regioninės plėtros fondo (ERPF),
Sanglaudos fondo, Europos žemės ūkio fondo kaimo plėtrai ir
Europos jūros reikalų ir žuvininkystės fondo veiklos pagrindas
ir visų pirma išdėstomi teminiai tikslai, programavimo,
stebėsenos, vertinimo, valdymo ir kontrolės principai ir
taisyklės. Todėl būtina nustatyti Europos socialinio fondo
misiją ir aprėptį, pagal teminius tikslus nustatytus
investicinius prioritetus ir konkrečias nuostatas dėl veiklos,
kurią galima finansuoti iš ESF;
(2)              
ESF lėšomis turėtų būti gerinamos
įsidarbinimo galimybės, skatinamas švietimas ir mokymasis visą
gyvenimą, plėtojama aktyvios įtraukties politika, atsižvelgiant
į Sutarties 162 straipsnyje ESF nustatytas užduotis; taip turėtų
būti didinama ekonominė, socialinė ir teritorinė sanglauda
pagal Sutarties 174 straipsnį. Pagal Sutarties 9 straipsnį ESF
turėtų atsižvelgti į reikalavimus, susijusius su didelio
užimtumo skatinimu, tinkamos socialinės apsaugos užtikrinimu, kova su
socialine atskirtimi, aukšto lygio švietimu, mokymu ir žmonių sveikatos
apsauga; 
(3)              
2010 m. birželio 17 d. Europos
Vadovų Taryba paragino vykdant visas bendrąsias politikos sritis,
įskaitant sanglaudos politiką, įgyvendinti pažangaus, tvaraus ir
integracinio augimo strategiją „Europa 2020“[12]. Kad ESF visiškai
atitiktų šios strategijos tikslus, visų pirma susijusius su užimtumu,
švietimu ir kova su socialine atskirtimi, ESF turėtų remti valstybes
nares šioms įgyvendinant Tarybos rekomendacijas dėl valstybių
narių ir Sąjungos bendrųjų ekonominės politikos
gairių, taip pat Tarybos sprendimus dėl valstybių narių
užimtumo politikos gairių, priimtus pagal Sutarties 121 straipsnį ir
148 straipsnio 4 dalį. Fondas taip pat turėtų padėti
įgyvendinti pavyzdines iniciatyvas, ypač „Naujų
įgūdžių ir darbo vietų kūrimo darbotvarkė“[13], „Judus jaunimas“[14] ir „Europos kovos su skurdu ir
socialine atskirtimi planas“[15].
Fondas taip pat rems su iniciatyvomis „Skaitmeninė darbotvarkė“[16] ir „Inovacijų
sąjunga“[17]
susijusią veiklą;
(4)              
dėl ekonomikos globalizacijos,
kintančių technologijų ir vis labiau senėjančios darbo
jėgos bei didėjančio įgūdžių ir darbo vietų
trūkumo tam tikruose sektoriuose ir regionuose Europos Sąjungai kyla
struktūrinių sunkumų. Sunkumai dar padidėjo kilus
ekonomikos ir finansų krizei, dėl kurios išaugo nedarbas, ypač
jaunimo ir kitų pažeidžiamų grupių, pavyzdžiui, migrantų.
ESF turėtų siekti skatinti užimtumą ir remti darbo jėgos
judumą, investuoti į švietimą, įgūdžius ir
mokymąsi visą gyvenimą, skatinti socialinę
įtrauktį ir kovą su skurdu. Skatindamas geresnį darbo
rinkų veikimą užtikrinant didesnį tarptautinį
geografinį darbuotojų judumą, ESF visų pirma
turėtų remti Europos užimtumo tarnybų (EURES) veiklą,
susijusią su darbuotojų samdymu, informavimu, konsultavimu bei
orientavimu nacionaliniu ir tarpvalstybiniu lygmeniu;
(5)              
be šių prioritetų, mažiau
išsivysčiusiuose regionuose ir valstybėse narėse ekonomikos
augimui ir užimtumui paskatinti reikėtų didinti viešojo
administravimo veiksmingumą ir stiprinti institucinius
suinteresuotųjų subjektų, teikiančių paslaugas
užimtumo, švietimo ir socialinės politikos srityse, gebėjimus;
(6)              
kartu labai svarbu remti Europos mažųjų
ir vidutinių įmonių plėtotę ir konkurencingumą
bei užtikrinti, kad žmonės, suteikus jiems tinkamų
įgūdžių ir mokymosi visą gyvenimą galimybių,
galėtų prisitaikyti ir susidoroti su naujais sunkumais, tokiais kaip
žiniomis grįsta ekonomika, skaitmeninė darbotvarkė,
perėjimas prie mažo anglies dioksido kiekio technologijų ir
efektyviai energiją vartojančios ekonomikos. Siekdamas svarbiausių
teminių tikslų ESF turėtų padėti įveikti šiuos
sunkumus. Šioje srityje ESF turėtų padėti darbuotojams pereiti
prie ekologiškesnių įgūdžių ir darbo vietų, visų
pirma energijos vartojimo efektyvumo, atsinaujinančiosios energijos ir
darniojo transporto sektoriuose, atsižvelgiant į tai, kad Sąjunga
ketina su klimato aspekto integravimu susijusią ES biudžeto dalį
padidinti bent iki 20 proc., lėšas perimant iš įvairių politikos
krypčių;
(7)              
ESF, užtikrindamas labiau koncentruotą
paramą Europos Sąjungos prioritetams pasiekti, turėtų
prisidėti įgyvendinant strategiją „Europa 2020“. Pirmiausia ESF
turėtų padidinti paramą kovai su socialine atskirtimi ir skurdu,
nustatydamas mažiausias rezervuotas išmokas. ESF lėšomis finansuoti
atrinkti investiciniai prioritetai ir jų skaičius taip pat turi
būti ribotas atsižvelgiant į remiamų regionų išsivystymo
lygį;
(8)              
kad būtų galima atidžiau stebėti ir
geriau vertinti Europos masto rezultatus, pasiekiamus ESF lėšomis
finansuojamais veiksmais, reikėtų nustatyti bendrų našumo ir rezultatų
rodiklių rinkinį;
(9)              
ESF lėšomis remiamų veiksmų
veiksmingą ir produktyvų įgyvendinimą lemia geras valdymas
ir visų susijusių teritorinių ir socialinių bei
ekonominių dalyvių, ypač socialinių partnerių ir
nevyriausybinių organizacijų, partnerystė. Todėl
būtina, kad valstybės narės ragintų socialinius partnerius
ir nevyriausybines organizacijas dalyvauti įgyvendinant ESF lėšomis
remiamą veiklą;
(10)          
valstybės narės ir Komisija
turėtų užtikrinti, kad įgyvendinant ESF lėšomis
finansuojamus prioritetus būtų skatinama moterų ir vyrų
lygybė pagal Sutarties 8 straipsnį. Iš vertinimų matyti, kad
svarbu į visas programas įtraukti lyčių aspektą, kartu
užtikrinant, kad būtų imamasi konkrečių veiksmų
lyčių lygybei pasiekti;
(11)          
atsižvelgiant į Sutarties
10 straipsnį, įgyvendinant ESF lėšomis finansuojamus
prioritetus turėtų būti prisidedama prie kovos su diskriminacija
dėl lyties, rasinės ar etninės kilmės, religijos ar
tikėjimo, negalios, amžiaus ar lytinės orientacijos. ESF lėšomis
turėtų būti remiamos pastangos laikytis Jungtinių
Tautų neįgaliųjų teisių konvencija prisiimto
įsipareigojimo, susijusio inter alia su švietimu, darbu ir užimtumu
bei prieinamumu. ESF taip pat turėtų skatinti pereiti nuo
institucinės prie bendruomenės slaugos;
(12)          
kad politika jautriau reaguotų į socialinius
pokyčius ir kad būtų skatinamos ir remiamos novatoriškos
socialinės įmonės, labai svarbu remti socialines inovacijas. Siekiant
padidinti politikos veiksmingumą visų pirma būtų naudinga
novatoriškus sprendimus, prieš pradedant plačiau diegti, išbandyti ir
įvertinti, ir tam turėtų būti skiriama speciali ESF parama;
(13)          
tarptautinis bendradarbiavimas turi didelės
papildomos naudos, ir būtina siekti, kad sudarant galimybes keistis
patirtimi ir bendradarbiauti įgyvendinant susijusias iniciatyvas Komisijai
tektų svarbesnis vaidmuo;
(14)          
kad strategija „Europa 2020“ ir jos pagrindiniai
tikslai būtų įgyvendinti, būtina sutelkti regionų ir
vietos suinteresuotuosius subjektus. Regionų ir vietos valdžios
institucijos, miestai, socialiniai partneriai ir nevyriausybinės
organizacijos įgyvendinant programas galėtų būti aktyviau
įtraukiamos remiant ir įgyvendinant teritorinius paktus, vietos
užimtumo ir socialinės įtraukties iniciatyvas, bendruomenių
inicijuojamas vietos plėtros strategijas ir tvarios miestų
plėtros strategijas;
(15)          
Reglamente (ES) Nr. [...] nustatyta, kad
išlaidų tinkamumo finansuoti taisyklės priimamos nacionaliniu
lygmeniu, išskyrus tam tikras išimtis, dėl kurių būtina parengti
konkrečias ESF nuostatas;
(16)          
siekiant supaprastinti ESF naudojimą ir
sumažinti klaidų riziką, taip pat atsižvelgiant į ESF
lėšomis remiamų veiksmų specifiškumą, reikėtų
nustatyti nuostatas, papildančias Reglamento (ES) Nr. [...] 57 ir 58
straipsnius;
(17)          
valstybes nares ir regionus reikėtų
skatinti ESF poveikį stiprinti įgyvendinant finansines priemones,
kuriomis būtų remiami, pavyzdžiui, studentai, darbo vietų
kūrimas, darbuotojų judumas, socialinė įtrauktis ir
socialinis verslumas;
(18)          
įgaliojimai priimti teisės aktus pagal
Sutarties dėl Europos Sąjungos veikimo 290 straipsnį
turėtų būti perduoti Komisijai tais atvejais, kai įvairioms
veiklos rūšims reikia nustatyti standartinius vieneto įkainius ir
vienkartines sumas bei jų didžiausią sumą ir parengti
konkrečias politinių garantijų taisykles ir sąlygas.
Ypač svarbu, kad atlikdama parengiamąjį darbą Komisija
tinkamai konsultuotųsi, taip pat su ekspertais. Komisija, atlikdama su
deleguotaisiais aktais susijusį parengiamąjį darbą ir
rengdama jų tekstus, turėtų užtikrinti, kad atitinkami
dokumentai Europos Parlamentui ir Tarybai būtų perduodami vienu metu,
laiku ir tinkamai;
(19)          
šiuo reglamentu pakeičiamas 2006 m. liepos 5
d. Europos Parlamento ir Tarybos Reglamentas (EB) Nr. 1081/2006 dėl
Europos socialinio fondo ir panaikinamas Reglamentas (EB) Nr. 1784/1999[18]. Todėl tas reglamentas
turėtų būti panaikintas,
PRIĖMĖ ŠĮ
REGLAMENTĄ:
I skyrius 
Bendrosios nuostatos
1 straipsnis
Dalykas
Šiame reglamente nustatoma Europos socialinio
fondo (ESF) misija, jo paramos aprėptis, konkrečios nuostatos bei
tinkamos paramai gauti išlaidų rūšys.
2 straipsnis
Misija
1.                      
ESF skatina aukštą užimtumo lygį ir darbo
kokybę, remia geografinį ir profesinį darbuotojų
judumą, palengvina jų prisitaikymą prie pokyčių,
skatina aukštą švietimo ir mokymo lygį, lyčių lygybę,
lygias galimybes ir nediskriminavimą, didina socialinę
įtrauktį ir stiprina kovą su skurdu, taip padėdamas siekti
su didesne ekonomine, socialine ir teritorine sanglauda susijusių Europos
Sąjungos prioritetų.
2.                      
Tai daroma remiant valstybių narių
siekius įgyvendinti pažangaus, tvaraus ir integracinio augimo strategijos
„Europa 2020“ prioritetus ir pagrindinius tikslus. ESF lėšomis remiamas
politikos ir veiksmų rengimas ir įgyvendinimas, atsižvelgiant į
integruotąsias valstybių narių ekonomikos ir užimtumo politikos
gaires[19]
ir Tarybos rekomendacijas dėl nacionalinių reformų programų.
3.                      
ESF turi būti naudingas žmonėms,
įskaitant pažeidžiamiausias grupes, būtent ilgalaikius bedarbius,
neįgaliuosius, migrantus, etnines mažumas, marginalias bendruomenes,
socialinę atskirtį patiriančius žmones. ESF taip pat remia
įmones, sistemas ir struktūras, kad joms būtų lengviau
prisitaikyti prie naujų uždavinių, kad būtų skatinamas
geras valdymas ir reformų įgyvendinimas, visų pirma užimtumo,
švietimo ir socialinės politikos srityse.
3 straipsnis 
Paramos aprėptis
1.                      
Atsižvelgiant į toliau nurodytus teminius
tikslus ir vadovaujantis Reglamento (ES) Nr. [...] 9 straipsniu, ESF
lėšomis remiami šie investiciniai prioritetai:
(a)         
didinti užimtumą ir remti darbo jėgos
judumą:
i)        suteikiant ieškantiems darbo ir
neaktyviems asmenims galimybę gauti darbą, pasitelkiant vietos
užimtumo iniciatyvas ir remiant darbo jėgos judumą;
ii)       į darbo rinką ilgam
integruojant nedirbančius ir nesimokančius jaunuolius;
iii)      skatinant savarankišką darbą,
verslumą ir verslo kūrimą;
iv)      užtikrinant vyrų ir moterų
lygybę ir sudarant sąlygas derinti darbinį ir asmeninį
gyvenimą;
v)       padedant darbuotojams, įmonėms
ir verslininkams prisitaikyti prie pokyčių;
vi)      aktyviai ir sveikai senėjant;
vii)     modernizuojant ir stiprinant darbo
rinkos institucijas, taip pat imantis veiksmų tarptautiniam darbo
jėgos judumui didinti;
(b)         
investuoti į švietimą, įgūdžius
ir mokimąsi visą gyvenimą:
i)        mažinant mokyklos
nebaigiančių asmenų skaičių ir užtikrinant lygias
galimybes gauti geros kokybės ikimokyklinį, pradinį ir
vidurinį išsilavinimą;
ii)       gerinant aukštojo ar lygiaverčio
lygmens mokslo kokybę, veiksmingumą ir atvirumą, kad
būtų pritraukta daugiau studentų ir didėtų pažangumas;
iii)      didinant galimybes mokytis visą
gyvenimą, ugdant darbo jėgos įgūdžius ir keliant
kvalifikaciją bei siekiant švietimo ir mokymo sistemas labiau pritaikyti
darbo rinkos poreikiams;
(c)         
skatinti socialinę įtrauktį ir
kovą su skurdu:
i)        užtikrinant aktyvią
įtrauktį;
ii)       integruojant marginalias bendruomenes,
pavyzdžiui, romų;
iii)      kovojant su diskriminacija dėl
lyties, rasinės arba etninės kilmės, religijos ar tikėjimo,
negalios, amžiaus arba lytinės orientacijos;
iv)      didinant galimybes gauti įperkamas,
tvarias ir aukštos kokybės paslaugas, įskaitant sveikatos
priežiūrą ir visuotinės svarbos socialines paslaugas;
v)       skatinant socialinę ekonomiką
ir socialines įmones;
vi)      įgyvendinant bendruomenės
inicijuojamas vietos plėtros strategijas;
(d)         
stiprinti institucinius gebėjimus ir
veiksmingą viešąjį administravimą:
i)        investuojant į institucinius
gebėjimus ir veiksmingesnį viešąjį administravimą bei
viešąsias paslaugas siekiant reformų, geresnio reglamentavimo ir gero
valdymo.          
Šis investicijų prioritetas nustatomas visoje teritorijoje valstybių
narių, kuriose yra bent vienas NUTS 2 lygmens regionas, kaip
apibrėžta Reglamento (ES) Nr. [...] 82 straipsnio 2 dalies a punkte,
arba Sanglaudos fondo paramos skyrimo reikalavimus atitinkančiose
valstybėse narėse;
ii)       didinant suinteresuotųjų
subjektų, įgyvendinančių užimtumo, švietimo ir
socialinę politiką, gebėjimus ir sudarant sektorių ir
teritorinius paktus dėl pasirengimo vykdyti nacionalinio, regioninio ir
vietos lygmens reformas.
2.                      
Skirdamas lėšų 1 dalyje nurodytiems
investiciniams prioritetams ESF taip pat padės siekti kitų
teminių tikslų, nurodytų Reglamento (ES) Nr. [...] 9
straipsnyje:
(a)         
remti perėjimą prie mažo anglies dioksido
kiekio technologijų, atsparios klimato kaitos poveikiui, tausiai išteklius
naudojančios ir ekologiškesnės ekonomikos, vykdant švietimo ir mokymo
sistemų reformą, pritaikant reikiamus įgūdžius ir
kvalifikaciją, keliant darbo jėgos kvalifikaciją ir kuriant
naujas darbo vietas su aplinka ir energetika susijusiuose sektoriuose;
(b)         
gerinti prieigą prie informacinių ir
ryšių technologijų, tokių technologijų naudojimą ir
kokybę, didinant skaitmeninį raštingumą, investicijas į e.
įtrauktį ir e. įgūdžius bei į susijusius verslumo
įgūdžius;
(c)         
stiprinti mokslinius tyrimus, technologijų
plėtrą ir inovacijas, ypač tobulinant antrosios ir
trečiosios pakopos aukštojo mokslo studijas, rengiant mokslo darbuotojus
ir sukuriant aukštojo mokslo įstaigų, mokslinių tyrimų ir
technologijų centrų bei įmonių tinklus ir sudarant
partnerystės susitarimus;
(d)         
didinti mažųjų ir vidutinių
įmonių konkurencingumą ugdant įmonių ir
darbuotojų prisitaikymą ir skatinant daugiau investuoti į
žmogiškąjį kapitalą.
4 straipsnis
Nuoseklumas ir lėšų
telkimas pagal temas
1.                      
Valstybės narės užtikrina, kad
veiksmų programose nustatyta strategija ir veiksmai būtų
nuoseklūs ir jais būtų siekiama spręsti nacionalinėse
reformų programose ir susijusiose Tarybos rekomendacijose, pateiktose
pagal Sutarties 148 straipsnio 4 dalį, įvardytus uždavinius, ir taip
būtų siekiama pagrindinių strategijos „Europa 2020“ tikslų
užimtumo, švietimo ir skurdo srityse.
2.                      
Kiekviena valstybė narė bent
20 proc. visų ESF išteklių skiria teminiam tikslui skatinti
socialinę įtrauktį ir kovą su skurdu, nustatytam Reglamento
(ES) Nr. [...] 9 straipsnio 9 dalyje.
3.                      
Valstybės narės išteklius telkia pagal temas
ir juos paskirsto taip:
a)                 
labiau išsivysčiusiuose regionuose
valstybės narės 80 proc. visų kiekvienai veiksmų programai
skirtų lėšų sutelkia daugiausia į keturis investicinius
prioritetus, nurodytus 3 straipsnio 1 dalyje;
b)                
pereinamojo laikotarpio regionuose valstybės
narės 70 proc. visų kiekvienai veiksmų programai
skirtų lėšų sutelkia daugiausia į keturis investicinius
prioritetus, nurodytus 3 straipsnio 1 dalyje;
c)                 
mažiau išsivysčiusiuose regionuose
valstybės narės 60 proc. visų kiekvienai veiksmų
programai skirtų lėšų sutelkia daugiausia į keturis
investicinius prioritetus, nurodytus 3 straipsnio 1 dalyje.
5 straipsnis
Rodikliai
1.                      
Šio reglamento priede nustatyti bendri rodikliai ir
konkrečios programos rodikliai naudojami pagal Reglamento (ES)
Nr. [...] 24 straipsnio 3 dalį ir 87 straipsnio 2 dalies b punkto ii
papunktį. Visi rodikliai išreiškiami absoliučiais skaičiais.        
Bendri ir konkrečios programos našumo rodikliai yra susiję su iš
dalies arba visiškai įvykdytais veiksmais. Jei, atsižvelgiant į
remiamų veiksmų pobūdį, yra galimybė, 2022 metams
nustatomos kaupiamosios kiekybinės siektinos vertės. Nustatomi
nuliniai atskaitos rodikliai.    
Bendri ir konkrečios programos rezultatų rodikliai yra susiję su
prioritetinėmis kryptimis arba su antriniais pagal kiekvieną
prioritetinę kryptį nustatytais prioritetais. Atskaitos rodikliai
nustatomi atsižvelgiant į naujausius turimus duomenis. 2022 metams
nustatomos kaupiamosios kiekybinės siektinos vertės.
2.                      
Teikdama metines įgyvendinimo ataskaitas
vadovaujančioji institucija pateikia ir elektroninėmis
priemonėmis sutvarkytus kiekvieno investicinio prioriteto
struktūrizuotus duomenis. Šie duomenys apima suskirstymą į
kategorijas, našumo ir rezultatų rodiklius.
II skyrius
Konkrečios programavimo ir įgyvendinimo nuostatos
6 straipsnis
Partnerių dalyvavimas
1.                      
Socialiniai partneriai ir kiti suinteresuotieji
subjektai, visų pirma nevyriausybinės organizacijos,
įgyvendinant veiksmų programas gali dalyvauti, kaip nurodyta
Reglamento (ES) Nr. [...] 5 straipsnyje, jiems suteikiant bendrąjį
įgaliojimą, kaip apibrėžta Reglamento (ES) Nr. [...] 112
straipsnio 7 dalyje. Tokiu atveju veiksmų programoje nurodoma programos
dalis, dėl kurios suteikiamas bendrasis įgaliojimas, įskaitant
pagal kiekvieną prioritetinę kryptį numatomus jai skirti
finansinius asignavimus.
2.                      
Siekiant skatinti tinkamą socialinių
partnerių dalyvavimą vykdant ESF lėšomis remiamą veiklą,
Reglamento (ES) Nr. [...] 82 straipsnio 2 dalies a punkte apibrėžto
regiono arba Sanglaudos fondo paramos skyrimo reikalavimus
atitinkančių valstybių narių veiksmų programos
vadovaujančiosios institucijos užtikrina, kad tinkama ESF išteklių
suma būtų skiriama gebėjimų stiprinimo veiklai – mokymams,
tinklų kūrimo priemonėms, socialinio dialogo stiprinimui ir
veiklai, kurios imamasi kartu su socialiniais partneriais.
3.                      
Siekiant skatinti tinkamą nevyriausybinių
organizacijų galimybę dalyvauti vykdant ESF lėšomis remiamą
veiklą, konkrečiai socialinės įtraukties, lyčių
lygybės ir lygių galimybių srityse, Reglamento (ES)
Nr. [...] 82 straipsnio 2 dalies a punkte apibrėžto regiono arba
Sanglaudos fondo paramą galinčių gauti valstybių narių
veiksmų programos vadovaujančiosios institucijos užtikrina, kad
tinkama ESF išteklių suma būtų skiriama nevyriausybinių
organizacijų gebėjimų stiprinimo veiklai.
7 straipsnis
Vyrų ir moterų
lygybės skatinimas
Valstybės narės ir Komisija skatina
vyrų ir moterų lygybę integruodamos lyčių
aspektą, kaip nurodyta Reglamento (ES) Nr. [..] 7 straipsnyje, ir
imdamosi konkrečių tikslinių veiksmų, paminėtų 3
straipsnio 1 dalies a punkto iv papunktyje, visų pirma siekdamos padidinti
tvarų moterų dalyvavimą ir pažangą darbo rinkoje, sumažinti
darbo rinkos segregaciją pagal lytis, kovoti su lyčių
stereotipais švietimo ir mokymo srityje ir skatinti galimybes suderinti
vyrų ir moterų darbinį ir asmeninį gyvenimą.
8 straipsnis
Lygių galimybių ir
nediskriminavimo skatinimas
Valstybės narės ir Komisija skatina
visiems suteikti vienodas galimybes, taip pat neįgaliesiems užtikrinti
prieinamumą, kaip nurodyta Reglamento (ES) Nr. [...] 7 straipsnyje,
visur atsižvelgiant į nediskriminavimo principą ir imantis
konkrečių veiksmų pagal investicinius prioritetus, kaip nurodyta
3 straipsnyje, o ypač 3 straipsnio 1 dalies c punkto iii papunktyje. Tokie
veiksmai turi būti skirti asmenims, kuriems kyla pavojus būti
diskriminuojamiems, arba neįgaliems asmenims, siekiant padidinti jų
galimybes darbo rinkoje bei sustiprinti socialinę įtrauktį ir
sumažinti nelygybę gauto išsilavinimo ir sveikatos būklės
požiūriu, įskaitant perėjimą nuo institucinių prie
bendruomenių slaugos paslaugų.
9 straipsnis
Socialinės inovacijos
1.                      
ESF skatina socialines inovacijas visose ESF
aprėpties srityse, nustatytose šio reglamento 3 straipsnyje, visų
pirma siekiant išbandyti inovatyvius sprendimus ir diegti juos plačiau,
kad būtų tenkinami socialiniai poreikiai.
2.                      
Valstybės narės savo veiksmų
programose nustato socialinių inovacijų temas, atitinkančias
konkrečius jų poreikius.
3.                      
Komisija padeda ugdyti su socialinėmis
inovacijomis susijusius gebėjimus, visų pirma remdama abipusį
mokymąsi, tinklų kūrimą, gerosios patirties ir
metodikų skleidimą.
10 straipsnis
Tarptautinis
bendradarbiavimas
1.                      
Skatindamos abipusį mokymąsi, valstybės
narės remia tarptautinį bendradarbiavimą ir taip didina ESF
lėšomis remiamų politikos sričių veiksmingumą.
Tarptautiniu bendradarbiavimu laikomas bent dviejų valstybių
narių partnerių bendradarbiavimas.
2.                      
Valstybės narės gali pasirinkti
tarptautinio bendradarbiavimo temas iš Komisijos pasiūlyto ir ESF komiteto
patvirtinto sąrašo.
3.                      
Komisija padeda tarptautiniu mastu bendradarbiauti
2 dalyje nurodytomis temomis pasitelkdama abipusio mokymosi ir suderintos ar
bendros veiklos galimybes. Visų pirma Komisija vadovauja ES lygmens
platformai, leidžiančiai keistis patirtimi, ugdyti gebėjimus,
užmegzti ryšius, taip pat skleisti informaciją apie susijusius rezultatus.
Be to, Komisija, siekdama palengvinti tarptautinį bendradarbiavimą,
sukuria suderintą įgyvendinimo sistemą, įskaitant bendrus
tinkamumo kriterijus, veiksmų rūšis ir tvarkaraštį, bendras
stebėsenos ir vertinimo metodikas.
11 straipsnis
Šio fondo veiksmų
programų nuostatos
1.                      
Nukrypstant nuo Reglamento (ES) Nr. [...] 87
straipsnio 1 dalies, veiksmų programose gali būti nustatomos
prioritetinės kryptys, susijusios su įgyvendinamomis
socialinėmis inovacijomis ir tarptautiniu bendradarbiavimu, kaip nurodyta
9 ir 10 straipsniuose.
2.           Nukrypstant nuo Reglamento
(ES) Nr. [...] 109 straipsnio 3 dalies, didžiausia bendro finansavimo
dalis prioritetinei krypčiai yra dešimčia procentinių taškų
didesnė, bet neviršijanti 100 proc., jei visa prioritetinė kryptis
yra susijusi su socialinėmis inovacijomis ir (arba) tarptautiniu
bendradarbiavimu. 
3.           Be to, kas nustatyta
Reglamento (ES) Nr. [...] 87 straipsnio 3 dalyje, veiksmų programose
taip pat nustatoma ESF paramos planuojamai veiklai dalis, skiriama:
(a)         
teminiams tikslams, išvardytiems Reglamento (ES)
Nr. [...] 9 straipsnio 1–7 dalyse, atitinkamai pagal prioritetines
kryptis;
(b)         
socialinėms inovacijoms ir tarptautiniam
bendradarbiavimui, kaip nurodyta 9 ir 10 straipsniuose, jei tai neįtraukta
į specialią prioritetinę kryptį.
12 straipsnis
Konkrečios nuostatos
dėl tam tikrų teritorinių aspektų
1.           ESF lėšomis gali
būti remiamos bendruomenės inicijuojamos vietos plėtros
strategijos, minimos Reglamento (ES) Nr. [...] 28 straipsnyje,
teritoriniai paktai ir vietos užimtumo, švietimo ir socialinės
įtraukties iniciatyvos, visų pirma pasitelkiant integruotas teritorines
investicijas, minimas Reglamento (ES) Nr. [...] 99 straipsnyje.
2.           ERPF intervencinėms
priemonėms, minimoms Reglamento (ES) Nr. [ERPF] 7 straipsnyje, papildyti,
ESF lėšomis gali būti remiama darni miestų plėtra vykdant
strateginius planus, kuriuose nustatomi integruotieji veiksmai ekonominiams,
aplinkos ir socialiniams uždaviniams, darantiems poveikį partnerystės
sutartyje nurodytų miestų teritorijoms, spręsti.
III SKYRIUS
Specialiosios finansų valdymo nuostatos
13 straipsnis
Tinkamos finansuoti išlaidos
1.                      
ESF lėšomis remiamos tinkamos finansuoti
išlaidos, kurios, nepaisant Reglamento (ES) Nr. [...] 109 straipsnio 2
dalies b punkto nuostatų, gali apimti darbdavių ir darbuotojų
bendrai sutelktas finansines lėšas.
2.                      
Nukrypstant nuo Reglamento (ES) Nr. [...] 60
straipsnio 2 dalies, ESF gali remti veiksmų, kurie vykdomi ne programos
įgyvendinimo, bet Sąjungos teritorijoje, išlaidas, jei įvykdomos
šios dvi sąlygos:
(a)         
veiksmas naudingas programos įgyvendinimo
vietovei;
(b)         
programos institucijų prievolės,
susijusios su veiksmo valdymu, kontrole ir auditu, už programą, pagal
kurią veiksmui suteikta parama, atsakingų institucijų yra
įvykdytos, arba šios institucijos yra sudariusios susitarimus su
teritorijos, kurioje įgyvendinamas veiksmas, institucijomis, jeigu 2 dalies
a punkte nustatytos sąlygos ir su veiksmo valdymu, kontrole ir auditu
susijusios prievolės yra įvykdytos.
3.                      
Be Reglamento (ES) Nr. [...] 59 straipsnio 3
dalyje nurodytų išlaidų, ESF paramos skyrimo reikalavimų
neatitinka išlaidos infrastruktūrai, žemei ir nekilnojamajam turtui
įsigyti.
4.                      
Parama natūra, skiriama kaip išmokos arba
atlyginimai, kuriuos trečioji šalis išmoka veiksmo dalyviams, gali
būti tinkama finansuoti iš ESF, jei jos vertė neviršija
trečiosios šalies patirtų sąnaudų ir ji buvo suteikta
laikantis nacionalinių taisyklių, įskaitant apskaitos taisykles.
14 straipsnis
Sąnaudų apskaitos
supaprastinimas
1.                      
Be Reglamento (ES) Nr. [...] 57 straipsnyje
nurodytų metodų, Komisija gali kompensuoti valstybių narių
patirtas išlaidas taikydama Komisijos nustatytus standartinius vieneto
įkainius ir vienkartines sumas. Taip apskaičiuotos sumos laikomos
paramos gavėjams sumokėta viešąja parama ir, taikant
Reglamentą (ES) Nr. [...], tinkamomis finansuoti išlaidomis.
Šiuo tikslu, laikantis 16 straipsnio, Komisija
įgaliojama priimti deleguotuosius aktus dėl tinkamų veiklos
rūšių, standartinių vieneto įkainių ir
vienkartinių sumų nustatymo ir didžiausių jų dydžių,
kurie gali būti koreguojami laikantis taikytinų visuotinai
pripažintų metodų. 
Finansiniu auditu siekiama tik įsitikinti,
kad įvykdytos sąlygos, leidžiančios Komisijai kompensuoti
išlaidas, apskaičiuotas taikant standartinius vieneto įkainius ir
vienkartines sumas. 
Kai taikomos tokios finansavimo formos,
valstybė narė veiksmams remti gali taikyti savo apskaitos normas.
Taikant šį reglamentą ir Reglamentą (ES) Nr. [...] šios apskaitos
normos ir gautos sumos netikrinamos audito institucijos ar Komisijos. 
2.                      
Remiantis Reglamento (ES) Nr. [...] 57
straipsnio 1 dalies d punkto ir 4 dalies d punkto nuostatomis, nustatyto dydžio
norma, neviršijanti 40 proc. tinkamų finansuoti tiesioginių
personalo sąnaudų, gali būti naudojama likusioms tinkamoms
finansuoti veiklos išlaidoms padengti. 
3.                      
Tinkamas finansuoti veiksmų sąnaudas padengiančios
dotacijos, kurių viešosios paramos dalis neviršija 100 000 EUR,
nustatomos skiriant vienodo dydžio finansavimą arba taikant standartinius
vieneto įkainius ir vienkartines sumas, kaip nurodyta Reglamento (ES)
Nr. [...] 57 straipsnio 1 dalyje, gali būti apskaičiuojamos
kiekvienam projektui atskirai, remiantis biudžeto projektu, kuriam ex ante pritarė
vadovaujančioji institucija.
4.                      
Išskyrus veiklą, remiamą pagal
valstybės pagalbos schemą, dotacijos, kurių viešosios paramos
dalis neviršija 50 000 EUR, gali būti skiriamos kaip
vienkartinės sumos arba standartiniai vieneto įkainiai.      

15 straipsnis
Finansinės
priemonės
1.                      
Vadovaujantis Reglamento (ES) Nr. [...] 32
straipsniu, į ESF paramos aprėptį patenkančią
veiklą ir politikos sritis galima finansuoti naudojant finansines
priemones, pavyzdžiui, rizikos pasidalijimo sistemas, vertybinius ir skolos
popierius, ir skolinimosi priemones per garantinius fondus,
kontroliuojančiuosius fondus ir paskolų fondus. 
2.                      
ESF galima pasinaudoti siekiant padidinti
nacionalinio ir regioninio lygmens viešųjų ar
privačiųjų įstaigų, vykdančių į ESF
paramos aprėptį ir veiksmų programą patenkančią
veiklą ir politiką, galimybes patekti į kapitalo rinkas
pasinaudojant ESF politika pagrįstomis garantijomis, jei tik Komisija tam
pritaria.
Komisija, laikantis 16 straipsnio, įgaliojama
priimti deleguotuosius aktus, kad nustatytų konkrečias valstybių
narių paraiškoms taikomas taisykles ir sąlygas, įskaitant paramos
politikai garantijų viršutinę ribą, pirmiausia užtikrindama, kad
jas naudojant nesusidarytų pernelyg didelė viešųjų
įstaigų skola.
Komisija įvertina kiekvieną
paraišką ir patvirtina kiekvieną „paramos politikai ESF
garantiją“, jei ji patenka į veiksmų programos sritį,
apibrėžtą Reglamento (ES) Nr. [...] 87 straipsnyje, ir atitinka
konkrečias nustatytas taisykles ir sąlygas.
IV skyrius
Įgaliojimų perdavimas ir baigiamosios nuostatos
16 straipsnis
Įgaliojimų
perdavimas
1.                      
Įgaliojimai priimti deleguotuosius aktus
Komisijai suteikiami laikantis šiame straipsnyje nustatytų
sąlygų.
2.                      
Šiame reglamente nurodyti įgaliojimai
perduodami neribotam laikotarpiui nuo šio reglamento įsigaliojimo dienos.
3.                      
Europos Parlamentas arba Taryba gali bet kuriuo
metu atšaukti 14 straipsnio 1 dalies pirmojoje pastraipoje ir 15 straipsnio 2
dalyje nurodytus įgaliojimus. Sprendimu dėl įgaliojimų
atšaukimo nutraukiamas tame sprendime nurodytų įgaliojimų
perdavimas. Jis įsigalioja kitą dieną po sprendimo paskelbimo Europos
Sąjungos oficialiajame leidinyje arba kitą sprendime
nurodytą dieną. Jis neturi įtakos jau įsigaliojusių
deleguotųjų aktų galiojimui.
4.                      
Komisija priima deleguotąjį aktą ir
tuo pačiu metu apie jį praneša Europos Parlamentui ir Tarybai.
5.                      
Pagal 14 straipsnio 1 dalį ir 15 straipsnio 2
dalies antrąją pastraipą priimtas deleguotasis aktas
įsigalioja tik tuo atveju, jeigu per du mėnesius po to teisės
akto perdavimo Europos Parlamentui ir Tarybai nei Europos Parlamentas, nei
Taryba neišreiškė prieštaravimų, arba jeigu dar nepasibaigus šiam
laikotarpiui tiek Europos Parlamentas, tiek Taryba pranešė Komisijai, kad
jie neprieštaraus. Europos Parlamento arba Tarybos iniciatyva šis laikotarpis
gali būti pratęstas dviem mėnesiais.
17 straipsnis
Panaikinimas
Reglamentas (EB) Nr. 1081/2006
panaikinamas nuo 2014 m. sausio 1 d.
Nuorodos į panaikintą
reglamentą laikomos nuorodomis į šį reglamentą.
18 straipsnis
Peržiūros išlyga
Europos Parlamentas ir Taryba iki 2020 m.
gruodžio 31 d. peržiūri šį reglamentą Sutarties 164
straipsnyje nustatyta tvarka.
19 straipsnis
Įsigaliojimas
Šis reglamentas įsigalioja kitą
dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir
tiesiogiai taikomas visose valstybėse narėse.
Priimta Briuselyje
Europos Parlamento vardu                           Tarybos
vardu
Pirmininkas                                                   Pirmininkas
PRIEDAS
Bendri našumo ir rezultatų rodikliai, taikomi ESF investicijoms
(1)                   
Bendri našumo rodikliai, taikomi dalyviams
Dalyviai[20]
– tai tiesioginės naudos iš ESF investicijų gaunantys asmenys,
kurių tapatybė gali būti nustatyta, informacijos apie kuriuos
gali būti prašoma ir su kuriais siejamos konkrečios išlaidos. Kiti
paramos gavėjai nelaikomi dalyviais.
·      Bedarbiai, įskaitant ilgalaikius bedarbius*
·      Ilgalaikiai bedarbiai*
·      Neaktyvūs asmenys*
·      Neaktyvūs nesimokantys asmenys*
·      Dirbantieji, įskaitant savarankiškai dirbančius asmenis*
·      Jaunesni negu 25 metų asmenys*
·      Vyresni negu 54 metų asmenys*
·      Asmenys, turintys pradinį (ISCED 1) arba pagrindinį
išsilavinimą (ISCED 2)*
·      Asmenys, turintys vidurinį (ISCED 3) išsilavinimą arba
išsilavinimą po vidurinės mokyklos (ISCED 4)*
·      Asmenys, turintys aukštąjį išsilavinimą (ISCED 5–8)*
·      Migrantai, užsienio kilmės asmenys, mažumos (įskaitant marginalias
bendruomenes, pavyzdžiui, romus)**
·      Neįgalieji**
·      Kiti socialiai remtini asmenys**
Bendras dalyvių skaičius
apskaičiuojamas automatiškai , remiantis našumo rodikliais.
Šie duomenys apie ESF remiamos veiklos
dalyvius turi būti teikiami metinėse įgyvendinimo ataskaitose,
kaip nurodyta Reglamento (ES) Nr. [...] 44 straipsnio 1 ir 2 dalyse ir 101
straipsnio 1 dalyje. Visi duomenys išskirstomi pagal lytį.
(2)                   
Subjektams taikomi bendri našumo rodikliai 
·      Socialinių partnerių ar nevyriausybinių organizacijų
visiškai ar iš dalies įgyvendintų projektų skaičius
·      Projektų, skirtų viešajam administravimui ar viešosioms
paslaugoms, skaičius 
·      Remiamų mažųjų ir vidutinių įmonių
skaičius
Šie duomenys turi būti teikiami
metinėse įgyvendinimo ataskaitose, kaip nurodyta Reglamento (ES)
Nr. [...] 44 straipsnio 1 ir 2 dalyse ir 101 straipsnio 1 dalyje.        

(3)                   
Bendri tiesioginių rezultatų rodikliai
apie dalyvius
·      Neaktyvūs asmenys, kurie gavę paramą vėl
pradėjo ieškoti darbo 
·      Dalyviai, kurie gavę paramą pradėjo mokytis
·      Dalyviai, kurie gavę paramą įgijo kvalifikaciją
·      Dalyviai, kurie gavę paramą pradėjo dirbti
Šie duomenys turi būti teikiami
metinėse įgyvendinimo ataskaitose, kaip nurodyta Reglamento (ES)
Nr. [...] 44 straipsnio 1 ir 2 dalyse ir 101 straipsnio 1 dalyje. Visi
duomenys išskirstomi pagal lytis.            

(4)                   
Bendri ilgalaikių rezultatų rodikliai
apie dalyvius
·      Dalyviai, kurie gavę paramą dirba 6 mėnesius 
·      Dalyviai, kurie gavę paramą savarankiškai dirba 6
mėnesius 
·      Dalyviai, kurių padėtis darbo rinkoje gavus paramą
pagerėjo
Šie duomenys turi būti teikiami
metinėse įgyvendinimo ataskaitose, kaip nurodyta Reglamento (ES)
Nr. [...] 44 straipsnio 4 dalyje. Šie duomenys turi būti renkami
remiantis tipine dalyvių grupe pagal kiekvieną prioritetinę
kryptį ar antrinį prioritetą. Grupės patikimumas turi
būti užtikrinamas taip, kad būtų galima duomenis apibendrinti
prioritetinės krypties ar antrinio prioriteto lygmeniu. Visi duomenys
išskirstomi pagal lytį.
[1]               Penktoji ekonominės, socialinės ir
teritorinės sanglaudos ataskaita, 2010 m. lapkričio mėn.
[2]               Komisijos komunikatas Europos Parlamentui, Tarybai,
Europos ekonomikos ir socialinių reikalų komitetui, Regionų
komitetui ir nacionaliniams parlamentams „ES biudžeto peržiūra“, COM(2010)
700, 2010 10 19.
[3]               Komisijos komunikatas Europos Parlamentui, Tarybai,
Europos ekonomikos ir socialinių reikalų komitetui ir Regionų
komitetui „Strategijos „Europa 2020“ biudžetas, COM(2011) 500,
2011 6 29.
[4]               Komisijos tarnybų darbinis dokumentas.
Viešųjų konsultacijų dėl Penktosios ekonominės,
socialinės ir teritorinės sanglaudos ataskaitos išvadų
rezultatai, SEC(2011) 590 galutinis, 2011 5 13.
[5]               2010
m. spalio 7 d. Europos Parlamento rezoliucija dėl Europos socialinio fondo
ateities, P7_TA(2010)0357.     
2010 m. spalio 7 d. Europos Parlamento rezoliucija dėl ES sanglaudos ir
regioninės politikos po 2013 m., P7_TA(2010)0356.
[6]               OL C 132/8, 2011 5 3.
[7]               OL C 166/08, 2011 6 7.
[8]               COM (2010) 700, 2010 10 19.
[9]               OL C , , p. .
[10]             OL C , , p. .
[11]             OL C , , p. .
[12]             COM(2010) 2020 galutinis,
2010 3 3.
[13]             COM(2010) 682 galutinis,
2010 11 23.
[14]             COM(2010) 477 galutinis,
2010 9 15.
[15]             COM(2010) 758 galutinis,
2010 12 16.
[16]             COM(2010) 245 galutinis/2,
2010 8 26.
[17]             COM(2010) 546 galutinis,
2010 10 6.
[18]             OL L 210, 2006 7 31,
p. 12.
[19]             2010 m. liepos 13 d. Tarybos rekomendacija
dėl valstybių narių ir Sąjungos bendrųjų
ekonominės politikos gairių (OL L 191, 2010 7 23,
p. 28–34) ir 2010 m. spalio 21 d. Tarybos sprendimas dėl
valstybių narių užimtumo politikos gairių (OJ L 308, 2010 11 24, p. 46–51).
[20]             Valstybių narių įdiegta duomenų
tvarkymo tvarka turi atitikti 1995 m. spalio 24 d. Direktyvos
95/46/EB dėl asmenų apsaugos tvarkant asmens duomenis ir dėl
laisvo tokių duomenų judėjimo, ypač jos 7 ir 8
straipsnių, nuostatas.              
Duomenys pateikti pagal rodiklius, pažymėtus *, yra asmens duomenys pagal
minėtos direktyvos 7 straipsnį. Tvarkant tokius duomenis būtina
laikytis teisinės prievolės, kuri duomenų valdytojui nustatyta 7
straipsnio c punkte. Duomenų valdytojo sąvokos apibrėžtį
žr. minėtos direktyvos 2 straipsnyje.                
Duomenys pateikti pagal rodiklius, pažymėtus **, yra ypatingi duomenys
pagal minėtos direktyvos 8 straipsnį. Dėl svarbių
visuomenės interesų valstybės narės greta 8 straipsnio 2
dalyje išdėstytų išimčių nacionaliniais įstatymais ar
priežiūros institucijų sprendimais (8 straipsnio 4 dalis) gali
numatyti kitas išimtis, bet turi užtikrinti tinkamas apsaugos priemones.